Malaria nou epidemie in BurundiArgieffoto. Foto: Pixabay. Die Burundiese departement van gesondheid het Maandag aangekondig dat malaria nou tot epidemie verklaar is in dié land. Josiane Nijimbere, minister van gesondheid, het aan verslaggewers gesê malaria het sedert die begin van die jaar byna 800 lewens geëis. “Dit is byna tien sterftes elke dag,” het Nijimbere verduidelik. Dié syfer is meer as ŉ kwart van die 3 000 mense wat in 2016 aan malaria beswyk het. Nijimbere het gesê kinders onder vyf jaar en swanger vroue is die kwesbaarste vir dié siekte. Die streke in die noorde en die noordoostelike dele van Burundi word die ergste geraak. Die provinsies Kirundo, Muyinga, Karusi, Cankuzo, Ngozi, Kayanza, Gitega, Rutana and Ruyigi word veral ook beïnvloed deur die siekte. Uit die 11 miljoen mense in Burundi is daar in 2016 agt miljoen gevalle aangemeld. Nijimbere het gesê daar is sedert Januarie 2017 al byna twee miljoen gevalle aangemeld. Dit is ŉ toename van 13% teenoor dieselfde tydperk in 2016. “Hierdie syfers maak my bekommerd,” het Nijimbere gesê. Die pasiënte in die 11 gebiede wat die ergste geraak word, sal gratis mediese sorg deur paramedici ontvang. Byna $32 miljoen word benodig om die epidemie te beveg. Die geld sal byeengebring word deur die Wêreldgesondheidsorganisasie (WGO) asook ander skenkers. Klimaatsverandering, asook die kweek van rys in die hoëveld van Burundi word deur kundiges voorgehou as van die redes hoekom malariagevalle bly styg het sedert 2013. Volgens die kundiges word iets tot ŉ epidemie verklaar wanneer die getal gevalle wat aangemeld word meer is as die vorige vyf jaar se gemiddelde getal gevalle.